Mykolas Sleževičius

Mykolas Sleževičius (1882 m. vasario 21 d. Dremblių vienkiemyje, Viduklės valsčius Raseinių apskritis, Rusijos imperija – 1939 m. lapkričio 11 d. Kaune. Palaidotas Kauno Petrašiūnų kapinėse.) – Lietuvos teisininkas, advokatas, politinis, valstybės ir visuomenės veikėjas.

 Biografija 

1901 m. baigė Mintaujos gimnaziją. 1902–1907 m. studijavo teisę Odesos universitete. Dalyvavo Odesos lietuvių visuomeniniame gyvenime. 1905 m. Odesos lietuviams atstovavo Didžiajame Vilniaus Seime. Odesoje dalyvavo 1905–1907 m. revoliucijoje.

1907 m. grįžęs į Lietuvą, įstojo į Lietuvių demokratų partiją. 1907–1912 m. redagavo „Lietuvos ūkininką“, 1910–1912 m. – ir „Lietuvos žinias“. Vėliau dirbo advokatu Vilniuje. 1909–1910 m. – III Rusijos imperijos Valstybės Dūmos lietuvių frakcijos sekretorius. Pirmojo pasaulinio karo metais, nuo 1915 m. gyveno Rusijoje, ypatingasis Lietuvių draugijos nukentėjusiems dėl karo šelpti Centro komiteto įgaliotinis.

1917 m. Rusijos lietuvių seimo Petrograde delegatas. Pašalintas iš Lietuvos socialistų liaudininkų partijos už reikalavimą Lietuvą atskirti nuo Rusijos, kartu su F. Bortkevičiene, B. Matulioniu ir kitais įkūrė Lietuvos socialistų liaudininkų demokratų partiją, iki 1922 m. – partijos pirmininkas. 1917–1918 m. – Vyriausiosios lietuvių tarybos Rusijoje pirmininko pavaduotojas, vėliau – pirmininkas.

1918 m. gruodžio 19 d. grįžo į Lietuvą. 1918 m. gruodžio 26 d. – 1919 m. kovo 11 d. Lietuvos laikinosios vyriausybės II ministrų kabineto, 1919 m. balandžio 12 d. – 1919 m. spalio 6 d. IV ministrų kabineto ministras pirmininkas ir užsienio reikalų ministras. 1918 m. gruodžio 29 d. pasirašė dokumentą, kviečiantį savanorius ginti Lietuvos nepriklausomybę „Į Lietuvos piliečius“.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas II (Kauno) apygardoje. Priklausė Lietuvos socialistų liaudininkų demokratų partijos frakcijai, įėjusiai į LSLDP ir Lietuvos valstiečių sąjungos bloką. 1920 m. spalio 22 d. – 1921 m. sausio 15 d. Mažojo Seimo narys. 1922 m. lapkričio 13 d. – 1923 m. kovo 13 d. Pirmojo Seimo, 1923 m. birželio 5 d. – 1926 m. birželio 2 d. Antrojo Seimo, 1926 m. birželio 2 d. – 1927 m. balandžio 12 d. Trečiojo Seimo atstovas.Žydrūnas Mačiukas. Steigiamojo Seimo atstovai. Seimas

1926 m. birželio 15 – gruodžio 17 d. – XIII kabineto ministras pirmininkas, užsienio reikalų ir teisingumo ministras, pasirašė 1926 m. Lietuvos – TSRS nepuolimo sutartį. Po gruodžio 17 d. perversmo atsistatydino.

Nuo 1922 iki 1936 m. (išskyrus 1926 m. antrą pusę) – Valstiečių liaudininkų sąjungos centrinio komiteto pirmininkas.

Nuo 1927 m. – Kauno miesto savivaldybės, Tarptautinio banko, Kredito banko juriskonsultas, užsienio prekybos firmų atstovas Lietuvoje. Nuo 1925 m. Advokatų tarybos narys, 1938–1939 m. – jos pirmininkas.

Domėjosi teatru, buvo aktorius ir režisierius. Išvertė į lietuvių kalbą dramos kūrinių.

 Literatūra 

 Sleževičius Mykolas, Trumpos Steigiamojo Seimo narių biografijos su atvaizdais, Klaipėda, 1924, p. 52.
 Sleževičius Mykolas, Lietuvių enciklopedija, Boston, 1962, t. 27, p. 139–141.
 Būtėnas J., Mackevičius M., Mykolas Sleževičius. Advokatas ir politikas, Vilnius, 1995.
 Lietuvos Respublikos Ministrai Pirmininkai 1918–1940, sudarė R. Čepas, Vilnius, 1997.
 Stakeliūnaitė D., Sleževičius Mykolas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 336–341.
 Stakeliūnaitė D., Sleževičius Mykolas, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 467–474.

 Šaltiniai 

 Nuorodos 

 SLEŽEVIČIUS Mykolas (1882–1939) | lrs.lt
 Biografija ;

|-

|-

Kategorija:Didžiojo Vilniaus Seimo atstovai
Kategorija:Lietuvos ministrai pirmininkai 1918-1940 m.
Kategorija:Lietuvos užsienio reikalų ministrai 1918-1940 m.
Kategorija:Lietuvos teisingumo ministrai
Kategorija:Juriskonsultai
Kategorija:Lietuvos advokatų tarybos pirmininkai
Kategorija:Lietuvos verslo teisininkai
Kategorija:Seimo atstovai